BSMกำไรกระโดด50%หาพันธมิตรขายพันล้าน
บิวเดอสมาร์ทคาดกำไรสุทธิปีนี้โต 50% หลังเพิ่มสินค้าเฮาส์แบรนด์ ลุยหาตลาดใหม่ เลือกพันธมิตร
4 มิ.ย. 2556

บิวเดอสมาร์ทคาดกำไรสุทธิปีนี้โต 50% หลังเพิ่มสินค้าเฮาส์แบรนด์ ลุยหาตลาดใหม่ เลือกพันธมิตร
นายสัญชัย เนื่องสิทธิ์ กรรมการผู้จัดการ บริษัท บิวเดอสมาร์ท (BSM) เปิดเผยว่า บริษัทตั้งเป้ากำไรสุทธิปีนี้เติบโตมากกว่า 50% จากปีก่อนที่ทำได้ 5.47 ล้านบาท และรายได้เติบโตไม่ต่ำกว่า 30% จากปีก่อนทำได้ 443 ล้านบาท เนื่องจากบริษัทมีงานในมือ 300 ล้านบาท และทยอยรับรู้รายได้ในปีนี้ทั้งหมด 
นอกจากนั้น บริษัทได้หาตลาดใหม่โดยเฉพาะลูกค้าประเภทคอนโดมิเนียมหรือที่พักตากอากาศมากขึ้น พร้อมกับพยายามเพิ่มสินค้าที่เป็นแบรนด์ของบริษัทมากขึ้น โดยไตรมาส 3 เตรียมออกผลิตภัณฑ์ใหม่เป็นผนังกั้นห้องสำเร็จรูป ซึ่งสามารถติดตั้งได้อย่างรวดเร็วและไม่มีงานเปียกเข้ามาเกี่ยวข้อง เน้นเจาะกลุ่มลูกค้าโรงพยาบาล มหาวิทยาลัย และอาคารสำนักงาน 
ปัจจุบันความต้องการติดตั้งผลิตภัณฑ์เฟอร์นิเจอร์ยังมีความต้องการสูงในหลายองค์กร ไม่ว่าจะเป็นธนาคาร อาคารสำนักงาน หรือร้านค้าปลีกมีการปรับปรุงและขยายสาขาจำนวนมาก อาจเป็นเพราะเศรษฐกิจยังดีอยู่ ประกอบกับปกติบริษัทส่วนใหญ่จะมีการปรับปรุงอุปกรณ์ในสำนักงานทุก 2-3 ปี
อย่างไรก็ดี ช่วงที่เหลือของปีนี้บริษัทคาดว่าจะได้พันธมิตร 1 ราย ในการร่วมกันส่งเสริมการขายได้ดีขึ้น ซึ่งน่าจะมาจากการเข้าไปซื้อโรงงานในกิจการที่เกี่ยวข้องหรือการเป็นพันธมิตรขายอุปกรณ์บ้านประเภทสำเร็จรูปร่วมกัน ซึ่งทั้งหมดนี้เพื่อไปสู่เป้าหมายที่ปี 2558 บริษัทตั้งเป้าว่าจะมีรายได้แตะ 1,000 ล้านบาท และเตรียมพื้นฐานขยายงานสู่ระดับประชาคมเศรษฐกิจอาเซียน (เออีซี) มากขึ้น ขณะเดียวกันก็หาพันธมิตรร่วมการลงทุนด้วย สำหรับเป้าหมายรายได้จากการส่งออกปีนี้อยู่ที่ 60 ล้านบาท จากปีก่อน 42 ล้านบาท โดยขยายตลาดในอินเดียเพิ่มอีก 2 หัวเมือง คาดว่าสิ้นปีจะมีตัวแทนจำหน่ายทั้งหมด 8 หัวเมือง และเน้นขยายในภูมิภาคอาเซียนให้ครอบคลุม 9 ประเทศ ภายในปี 2558 ซึ่งระหว่างนี้จะขยายตลาดผ่านตัวแทนจำหน่ายในพม่า กัมพูชา อินโดนีเซีย และฟิลิปปินส์ จากปัจจุบันมีอยู่ที่สิงคโปร์และเวียดนาม
“เรื่องค่าเงินบาทแข็งค่ามีผลกระทบกับบริษัทน้อยมาก เพราะมีการนำเข้าสินค้าจากต่างประเทศและซื้อเงินเหรียญสหรัฐล่วงหน้าในระดับหนึ่ง และที่สำคัญบริษัทยังมีสัดส่วนรายได้จากการส่งออกไปต่างประเทศเพียง 10% เท่านั้น”